เชิญชวนเที่ยวคลองโอ่งอ่าง ชมศิลปะแห่งแสง “ดอกไม้แห่งมิตรภาพ" ตลอดเดือนกุมภาพันธ์นี้
พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยว่า ตลอดเดือนกุมภาพันธ์ 2565 นี้ ที่คลองโอ่งอ่างได้จัดให้มีการแสดงผลงานศิลปะแห่งแสงจากกลุ่มนักออกแบบแสง ( Light Artist ) ภายใต้แนวคิด “ดอกไม้แห่งมิตรภาพ” ซึ่งเป็นการขับเคลื่อนเรื่องราว อดีต ปัจจุบัน และอนาคตของย่านนี้ ผ่านแสงไฟลวดลายดอกไม้นานาพันธุ์โดยส่วนหนึ่งของไฟที่จัดแสดงดัดแปลงมาจากภาพวาดของน้องๆ โรงเรียนสอนคนตาบอดกรุงเทพ การแสดงศิลปะแห่งแสงไฟจะเปิดให้ชมได้ทุกวัน ณ บริเวณเชิงสะพานดำรงสถิต คลองโอ่งอ่าง ตั้งแต่บัดนี้ - 28 กุมภาพันธ์ 2565 ในเวลา 19.00 น.- 24.00 น.นอกจากนี้ ขอเชิญเที่ยวชม ชิม ช้อป ถนนคนเดินคลองโอ่งอ่าง ในทุกวันศุกร์ เสาร์  อาทิตย์ ระหว่างเวลา 16.00 น.– 21.00 น.  และการพายเรือคยัค ตั้งแต่เวลา 15.00 น.- 20.00 น. สามารถจองคิวล่วงหน้าผ่าน QR Code " พายเรือคลองโอ่งอ่าง" ในแอปพลิเคชัน Line โดยไม่เสียค่าใช้จ่าย ทั้งนี้ขอความร่วมมือประชาชนที่เข้ามาเยี่ยมชมกิจกรรม หรือซื้อสินค้าให้ปฏิบัติตามมาตรการป้องกันโควิด-19 อย่างเคร่งครัด